Explozie la Cluj-Napoca. Un colet a sărit în aer şi a rănit un subofiţer ISU în momentul în care acesta a atins cutia.

Raed Arafat, directorul Dispeceratului pentru Situații de Urgență, a declarat pentru Digi24 că „ofițerul ISU a găsit cutia lângă mașină și când a ridicat-o a explodat”.

„Subofițerul ieșea din tură, mașina era parcată în apropierea unității de pompieri”, a precizat șeful DSU.

„Din fericire, este în afara oricărui pericol. Am înțeles că are răni minore. Acum este sub evaluarea la UPU de la Cluj”, a adăugat el.

Raed Arafat a mai spus că nu ar dori să speculeze în legătură cu acest incident, pentru că nu se știu exact împrejurările.

„Subofițerul este stabil, este speriat foarte tare. Deocamdată se fac cercetări”, a declarat Ion Moldovan, șeful ISU Cluj, pentru Digi24

El a precizat că angajatul ISU se deplasa singur către mașină. „Era o cutie ca de bijuterii”, a adăugat el.

„N-au existat daune nici la mașină, nici la gard, nici la subunitate”, a mai spus Ion Moldovan.